24 години след началото на българския преход, посрещаме 10 ноември отново на улицата. Вече 150 дни будните граждани на България, провокирани от безпрецедентни по своята наглост политически действия, протестират срещу управляващите и настояват за оставка на правителството и разпускането на Парламента.
Институцията, призвана да е фундамент на държавата - Народното събрание, произведе поредица от скандални решения. Стартът беше даден с назначаването за председател на ДАНС на лице с репутация на изпълнител на задкулисието. А грандиозната кулминация на орезиляването на институциите настъпи, когато се оказа, че заместник-председателят на Народното събрание Христо Бисеров е разследван за типични за злоупотребата с власт престъпления – пране на пари и крупна данъчна измама. В този позорен сюжет още по-притеснителна е ролята на службите, които по закон са призвани да се борят с този вид престъпления. Основателно възникват опасения, свързани както със сигурността на информацията, с която те работят, така и целите, за които я използват.
Изчезването от видимата политическа сцена на „персона” от подобен ранг обаче, не намалява разрушителната сила на удара, нанесен върху и без това силно подронения престиж на институциите,крепящи държавата. Разграничаването на управляващите партии от „личните причини” звучи по-скоро жалко, отколкото убедително. Благодарение на продължаващите 150 дни протести, този пореден опит за преподредба на мафията беше осветен, а гущерът не успя да откъсне опашката си на тъмно. Това вече е невъзможно. Не и 24 години след 10 ноември 1989 година. Защото управление през „сиви” кардинали води до „сива” икономика, сенчест бизнес и липса на справедливост за обикновените граждани.
Реформаторския блок настоява за незабавна оставка на правителството на ДПС, БСП и „Атака“ и разпускане на 42-то Народно събрание. Искаме нови европейски правила срещу мафията, а не нови лица, подхвърлени от олигарсите.
Етикети: 10 ноември, оставка, правителство, преход, реформаторски блок